તમારી આધ્યાત્મિક ઉર્જાનાં સંગ્રહાલયને ભરપુર રાખવા માટેનો એક સરળ માર્ગ છે તમારા વિચારો, વાણી અને વર્તનમાં એક ભલાઈ રાખવી. ધ્યાન અને સાચા મંત્રજપથી જે ઉર્જા આપણને મળે છે તેને સારી જગ્યા એ ખર્ચવી જોઈએ જેથી કરીને તે સતત ને સતત વધતી રહે. ભલાઈના કર્મો (Random Acts of Kindness – RAK) એ એક એવું રોકાણ છે જે તમે અવારનવાર કરતા રહો છો. જયારે તમે કોઈ બીજાનાં જીવનને સ્પર્શ કરો છો ત્યારે તમે તમારા મનને ભલાઈના એક અનોખા આનંદથી ભરી દેતાં હોવ છો. આ બધાં સારા કર્મો એકઠા થતાં રહે છે અને એ તમારી એક આધ્યાત્મિક સંપત્તિ બને છે. વધુમાં, તમારી ચેતના જેમ જેમ વિકસતી જાય તેમ-તેમ તમારી આધ્યાત્મિક ક્ષમતામાં પણ વધારો થતો જાય છે અને તે તમને બીજાનું પોષણ અને મદદ કરવાં માટે આગળ ધપાવતું રહે છે.